覽梅聖俞詩編
作者：韓維
朝代：宋

paragraphs: 夙昔誦佳句，跂予慕高風。
何意憂艱餘，邂逅此相逢。
君初應府辟，捧檄來自東。
引車窮檐下，眷然顧微躬。
姿表穆以秀，純德信內充。
乃知文章作，中與性情通。
煌煌新詩章，垂光照昏蒙。
啟櫝挹荆璞，引莛撞景鐘。
高篇屢云闋，遠思殊未終。
譬如巧琴師，哀彈發絲桐。
中有沖淡意，要以心志窮。
顧惟昧者聽，莫辨徵與宮。
安得牙曠手，提耳發其聰。